**У С Т А В**

**на Асоциация на демократичните синдикати**

**ОБЩИ ПОЛОЖЕНИЯ**

**Чл. 1** (1) С настоящия устав се създава правна уредба на демократично синдикално сдружение за осъществяване на дейност в частна полза по смисъла на Закона за юридическите лица с нестопанска цел.

(2) АДС има статут на юридическо лице с наименование: АСОЦИАЦИЯ НА ДЕМОКРАТИЧНИТЕ СИНДИКАТИ, което по-долу за краткост ще се изписва така АДС, със седалище: гр. София и адрес на управление: гр. София, ул. Сердика №21. Адресът на управление се определя от Координационния съвет на АДС и при промяна се вписва в Регистъра на юридическите лица с нестопанска цел.

(3) АДС е доброволно сдружение на демократични синдикални организации от дееспособни физически лица, изградени на професионален и териториален принцип, които приемат и осъществяват дейността си в съответствие с този Устав и със законодателството на Република България.

(4) АДС е независима от органите и институциите на държавната власт и местното самоуправление, от политическите партии, от обществените и религиозни формирования, сдружения и съюзи на работодателите.

(5) АДС притежава емблема – стилизирано изписване на буквите АДС върху син фон, синьо знаме, на което е изобразена емблемата и печат с емблемата.

(6) АДС се представлява от Председател, избран на Конгрес.

**ЦЕЛИ И ПРИНЦИПИ**

**Чл. 2** (1) АДС има за цел да защитава правата, достойнството, професионалните и социалните интереси на своите членове.

(2) АДС се ръководи от следните принципи:

1. Доброволност на участие;
2. Равнопоставеност на членовете;
3. Изборност на всички равнища;
4. Демократично определяне на програмните цели и задачи;
5. Взаимодействие и подкрепа между организационните структури и между членовете;
6. Отчетност и контрол върху финансовите средства на АДС;
7. Съгласуваност и солидарност при провеждане на стачни и други синдикални действия;
8. Нетърпимост срещу дискриминацията във всичките и проявления.

**ПРЕДМЕТ НА ДЕЙНОСТ**

**Чл. 3** (1) За постигане на целите си АДС осъществява следните дейности:

1. Представлява и защитава своите членове пред работодателите на всички равнища, пред държавни и общински органи и други институции и организации в професионалната им дейност, заплащането на труда, социалните условия, безопасността и охраната на труда.
2. Участва в консултации и преговори с работодателите на различни нива и в работата на социалните комисии по въпросите на трудовите, социалните, осигурителните и други свързани с тях отношения.
3. Оказва юридическа и друга специализирана помощ и посредничество в случаи на колективното договаряне с работодателите, изработване на вътрешнофирмени актове, както и при възникване на спорове с работодатели.
4. Организира, координира и ръководи колективни трудови протести, включително и стачки.
5. Създава условия за мотивиране и привличане на нови членове и изграждане в обществото на позитивен облик на синдиката.
6. Развива социална дейност при ред и условия определени в отделен правилник.
7. При възможност осигурява условия и възможности за повишаване на професионалната квалификация, преквалификация и синдикална култура на своите членове.
8. Взаимодейства с организации, с други професионални структури у нас и в чужбина, ако техните цели, задачи и дейност не са в противоречие с основните принципи на настоящия Устав.
9. Упражнява контролни права, предоставени от Кодекса на труда, информира своевременно съответните контролни органи за констатирани нарушения на трудовото законодателство и следи за предприетите действия за тяхното отстраняване.

(2) АДС осъществява своята дейност в полза на членовете си, техните семейства и обществото.

**ФИНАНСИРАНЕ**

**Чл. 4** (1) За осъществяване на дейността си и за постигане на целите си АДС ще набира средства от членски внос, дарения, завещания, помощи, доброволни вноски и доходи от имущество, управление на дялови участия и ценни книги, стопански дейности и други разрешени от закона дейности.

(2) АДС може да извършва стопанска дейност чрез издателска дейност, обучение и квалификация, рекламна дейност, производство и търговия с предмети, съдържащи синдикална символика, консултантска и посредническа дейност, разработване на проекти и др., като приходите от тази дейност ще се използват за постигането на определените в устава цели.

(3) Осигуряването на приходи и извършването на разходи за постигане на основните цели и задачи на АДС се осъществяват съгласно приетите от КС правила за финансовата дейност.

(4) АДС изработва годишен финансов отчет и бюджет за приходите и разходите.

(5) Средствата, предназначени за осъществяване на протестни действия и стачки, се събират в самостоятелна сметка, наречена Фонд „Стачен”. Разходването на средства от Фонд „Стачен” се извършва по правила, определени от Националния стачен комитет.

**Чл. 5** (1) Оперативният контрол по изпълнението на бюджета се осъществява от Председателя на АДС или упълномощено от него лице.

(2) Редът и начинът за набиране, разходване и отчитане на финансовите средства се определя с Наредба, утвърдена от Координационния съвет на АДС.

(3) **(изм.2016г.)** Членският внос за всяко физическо лице, членуващо в синдиката е фиксирана сума, която се определя по решение на Конгреса.

(4) **(изм.2016г.)** Конгресът определя размера на сумата по ал.3, който да се отчислява за АДС за срок от една година, както и процента от членския внос, който се заделя във фонд „Стачен”.

**СТРУКТУРА, ЧЛЕНСТВО, ПРАВА И ЗАДЪЛЖЕНИЯ**

**Чл. 6** (1) Организационната структура на АДС се изгражда на принципа на свободното участие на самостоятелни структурни единици – синдикални организации (за краткост СО), създадени по месторабота или по общини, в които членуват физическите лица.

(2) Две или повече синдикални организации могат да се обединяват на регионален или браншови принцип, като съответно се наричат Регионална или Браншова синдикална организация. Тези организации могат да се организират и като самостоятелни юридически лица.

(3) Всички синдикални организации са равнопоставени по между си. Юридическите лица, членуващи в АДС съгласно структурирането, представляват Синдикални организации. СО не може да съществува с по-малко от пет члена.

(4) Всяка организация избира свое ръководство от Председател, Заместник-председател и Секретари. Организацията се представлява от председателя си с изключение на случаите, в които този Устав изисква организацията да се представлява и от делегати.

(5) Всяка организация избира Контролна комисия, която се състои от най-малко два члена.

(6) Висшият ръководен орган на СО е Общото събрание на организацията. То се свиква от Председателя на организацията, по желание на 1/10 от членовете. Общо събрание на СО може да бъде свикано и по решение на Координационния съвет, по мотивирано искане на Председателя на АДС в случай на неотложни или неразрешими проблеми в организацията.

(7) Общото събрание е редовно, ако на него присъстват повече от половината от членовете му. Общото събрание може да се свиква и чрез представители. Един представител не може да представлява повече от 10 души. Решенията се вземат с мнозинство 50% +1 от присъстващите.

(8) В случай, че не е налице необходимия кворум по ал. 7, събранието се отлага с един час при същия дневен ред и на същото място и може да се проведе колкото и члена да се явят.

(9) Всяка организация отчита членския внос на членовете си в АДС на каса или по сметка в определения от последния конгрес размер. Организациите могат да определят и по-голям размер на членския внос от приетия на конгрес. В този случай разликата до по-големия размер остава в организацията.

**Чл. 7** (1) Член на АДС може да бъде всяко българско и чуждестранно юридическо и дееспособно физическо лице, което е съгласно да работи за осъществяване на целите, които АДС си поставя и дейностите, включени в предмета му на дейност.

(2) Членуването в АДС е доброволно.

(3) Физическите лица подават заявление за членуване до председателя на съответната СО, която на свое общо събрание взема решение за приемането му.

(4) Юридическите лица подават заявление за членуване до Председателя на АДС и Координационния съвет взема решение за приемането му. Към заявлението се представят следните документи: решение на общото събрание на юридическото лице или друг на колективен ръководен орган за членуване в АДС и съдебно удостоверение за актуално състояние на юридическото лице.

(5) В случаите, когато се учредява нова организация на АДС по месторабота или по общини, учредителите съставят протокол от събранието си и го подписват всички. Председателят на новоучредената организация подава заявление до Председателя на АДС и Председателския съвет взема решение за приемането на организацията.

(6) В случаите по предходните алинеи 4 и 5 Координационния съвет, съответно Председателския съвет разглеждат заявлението и се произнасят с решението си на първото предстоящо заседание, след получаване на заявлението. В случай на отказ решението се мотивира и може да се обжалва пред Централната контролна комисия в едноседмичен срок от съобщението за решението.

(7) В случаите, когато СО остане с по-малко от пет члена (физически лица) и тези лица желаят да продължат да членуват АДС, лицата подават заявление за членство в друга съществуваща синдикална организация, в която отчитат членския си внос.

**Чл. 8** (1) Членството в АДС се прекратява в следните случаи:

1. с едностранно волеизявление;
2. със смъртта или поставянето под пълно запрещение;
3. с осъждане на лицето с влязла в сила присъда на лишаване от свобода;
4. с изключването;
5. с прекратяването на организацията, в която лицето членува или организацията остане с по-малко от 5 члена и лицата не преминат в друга организация по реда на чл.7, ал.7 от този Устав;
6. с прекратяването на юридическото лице с нестопанска цел;
7. с отпадане при невнасяне на членския внос повече от 3 месеца;

(2) Заявлението за прекратяване на членството се подава до председателя на организацията, в която физическото лице членува;

(3) Юридическите лица подават заявление за прекратяване на членствното до Председателя на АДС

(4) Решение за изключване се взема от общото събрание на синдикалната организация при поведение, което прави по-нататъшното членство несъвместимо с принципите, целите и предмета на дейност на АДС.

(5) Решение за изключване от АДС на член на Председателския съвет или на ЦКК се взема от Конгреса.

(6) Решение за изключване на цяла СО в това число и член юридическо лице се взема от Конгреса.

(7) Предложението за изключване трябва да бъде писмено, мотивирано и подкрепено с писмени и гласни доказателства. Предложението по предходните алинеи 5 и 6 се правят от Председателя на АДС или Председателя на Централната контролна комисия, за всички останали случаи от Председателя на съответната СО.

**ПРАВА НА ЧЛЕНОВЕТЕ**

**Чл. 9** Всеки член на АДС има право:

* 1. Да избира и да бъде избиран в ръководните и контролни органи на АДС;
  2. Да участва в разработването, обсъждането и приемането на устройствените и програмни документи на АДС;
  3. Да поставя за обсъждане и решаване въпроси от трудовоправен, осигурителен и социален характер;
  4. Да бъде информиран за решенията и дейностите на АДС, както и да може да ползва резултатите от информацията.
  5. До изисква отчет за изпълнение на програмните цели и задачи, както и да търси отговорност за неправомерни и несъобразени с настоящия Устав действия или бездействия;
  6. Да търси подкрепа за правна защита и синдикална помощ от органите и структурите на АДС пред работодателя си;
  7. Членските права и задължения са непрехвърлими на други лица.

**ЗАДЪЛЖЕНИЯ НА ЧЛЕНОВЕТЕ**

**Чл.10 (1)** Членовете на АДС са задължени:

1. Да съдействат за постигане основните цели на АДС и да подпомагат ръководните органи в осъществяваната от тях синдикална дейност;
2. Да спазват Устава на АДС и да изпълняват Програмната декларация и Решенията на Конгреса;
3. Да заплащат членския си внос ежемесечно;
4. Да провеждат общата политика на АДС в съответствие с решенията на колективните и ръководни органи и да участват активно в изпълнението на техните решения;
5. Да не членуват едновременно в структури на АДС и на други синдикати в страната.

(2) Председателите на СО са длъжни да информират редовно, веднъж в годината, в писмен вид ръководството на АДС за настъпилите промени в структурите, в членската маса, в ръководните лица и органи;

**Чл. 11** Всеки член на АДС носи лична имуществена и морална отговорност за неизпълнение на задълженията си.

**УПРАВИТЕЛНИ ОРГАНИ НА АДС**

**Чл. 12** (1) Органи на АДС са: Конгрес, Координационен съвет (КС), Председателски съвет (ПС) и Централна контролна комисия (ЦКК).

**КОНГРЕС**

**Чл. 13** (1) Конгресът е върховен орган на АДС.

(2) Конгрес се свиква веднъж в годината. Отчетно-изборен конгрес се провежда, когато изтече четиригодишния мандат на избраните органи на управление.

(3) Извънреден конгрес на АДС се свиква:

1. От КС с решение прието с мнозинство от 2/3 от членовете му.

2. При писмено искане на 1/10 от редовно отчетени членове към датата на искането. Писменото искане трябва да бъде мотивирано и да съдържа въпросът, по който се иска да заседава Конгреса, да бъде подписано от членовете, които го подкрепят и да съдържа трите им имена и наименование на СО, в която членуват.

(4) Извънреден конгрес се свиква не по-късно от 45 дни след депозиране искането до КС чрез Председателя на АДС.

(5)При свикване на конгрес членовете на АДС се представляват от делегати, избрани на общи събрания. Организации до 10 души – се представляват от един делегат, от 11 до 50 изпращат до 2 делегати, от 51 до 80 – до трима, 81 до 100 – до четири делегати и над 100 – до 5.

(6) Конгресът е законен, ако на него присъстват при откриването не по-малко от 1/2 от делегатите. Ако не присъства изискуемият брой делегати, началото на Конгреса се отлага с един час по-късно при същия дневен ред и на същото място и може да се проведе, колкото и члена да се явят.

(7) Поканата за свикването на Конгрес съдържа дневния ред, датата, часа и мястото на провеждането му. Поканата се обнародва в "Държавен вестник" и в сградата на седалището на управлението на АДС, най-малко един месец преди датата на провеждането.

(8) Конгресът на АДС:

1. Приема, изменя и допълва Устава на АДС;
2. Приема отчет за дейността на управителните и контролните органи на АДС – ПС, КС, ЦКК.
3. Определя размера на членския внос, като процент от минималната работна заплата за страната, който се отчита в бюджета на АДС и размера на отчисленията от членския внос, за фонд “Стачен”.
4. Приема годишния финансов отчет и бюджет на АДС.
5. Взема решения за преобразуване или прекратяване на АДС.
6. Взема решения за участие в други организации.
7. Приема основните насоки и програмата за дейността на Сдружението.
8. Избира, преизбира и освобождава: Председателя на АДС, Заместник-председателя и трима секретари, които съставляват ПС, Председателя и двама члена на ЦКК, както и по двама резервни членове за всеки орган.
9. Приема и други решения, предвидени в този устав.

(9) Решенията на Конгреса се вземат с обикновено мнозинство (50%+1глас) от делегатите с право на глас, като само тези по ал.8, т.1 и т.5 от този член се вземат с мнозинство 2/3 от гласовете на делегатите с право на глас. Гласуването е явно.

(10) Въпроси, които не са включени в обявения в поканата за Конгреса дневен ред, не могат да се вземат решения, освен ако делегатите не решат с обикновено мнозинство, че ще обсъждат и приемат решение по допълнителния въпрос. В този случай предложеното решение се приема по реда на ал.9 от този член.

(11) При гласуване на решенията всеки делегат на Конгреса е с право на един глас.

(12) При избора на кандидатите по ал.8, т.8 ако за определена позиция не се получат изискуемите гласове, се провежда повторен избор само между първите двама кандидати и те се гласуват по низходящ ред на получените гласове.

(13) Делегат на Конгреса няма право да участва в гласуването при решаването на въпроси, отнасящи се до:

1. Него, неговия съпруг или негови роднини по права линия до трета степен.
2. Юридически лица, в които той е управител или може да наложи или възпрепятства вземането на решения.

(14) За всяко заседание на Конгреса се води протокол, който се подписва от протоколист и водещия заседанието, които отговарят за верността на съдържанието му. Неразделна част от протокола е списъкът на присъстващите. Протоколите се съхраняват в архива на АДС и се завеждат специален регистър. Протоколът се изготвя в десетдневен срок от провеждането на конгреса. Всяка от организациите при поискване може да получи копие от протокола.

(15) Въз основа на текста на този член Координационния съвет утвърждава правилник за провеждане на конгрес, като определя вида и функциите на временните комисии по провеждането му.

**КООРДИНАЦИОНЕН СЪВЕТ**

**Чл.14** (1) Координационният съвет (КС) е периодично действащ колективен орган, който ръководи, организира и координира изпълнението на основните и програмни задачи и дейности на АДС между два конгреса. Той се състои от:

1. Членовете на ПС и членовете на ЦКК;
2. Председателите на синдикални организации с брой на редовно отчетени над 50 члена или упълномощени от тях лица.

(2) КС заседава най-малко четири пъти в годината. Заседанията са открити за присъствие и на други членове (без право на глас).

(3) КС се свиква на заседания от Председателя на АДС, след решение на ПС или с писмено искане на 1/3 от членовете на КС или от Председателя на ЦКК. Свикващите заседанието предлагат и проект за дневен ред.

(4) Заседанията на КС се ръководят от Председателя на АДС, а в негов отсъствие от Зам.председателя или от упълномощен от него член на ПС. Заседанията се считат за редовни и законосъобразни, ако имат обикновено мнозинство от списъчния състав на неговите членове. Когато липсва изискуемото мнозинство за кворум на заседанието на КС, то се отлага с един час по-късно и се провежда като редовно при наличния брой членове и при същия проект за дневен ред.

(5)Всеки член на КС има право на един глас.Решенията от заседанията на КС се вземат с обикновено мнозинство (50 плюс 1) от присъстващите на заседанието членове. Гласуването е явно.

(6) В случаите, когато член на ПС е и председател на СО, член на КС, синдикалната организация задължително се представлява от друго лице с пълномощно.

(7) За всяко заседание на КС се води протокол, който се подписва от протоколчик водещия заседанието, които отговарят за верността на съдържанието му. Неразделна част от протокола е списъкът на присъстващите. Протоколите се съхраняват в архива на АДС и се завеждат в специален регистър. Протоколът се изготвя в десетдневен срок от провеждането на заседанието и се предоставя на организациите при поискване.

**ПРАВА И ЗАДЪЛЖЕНИЯ НА КС**

**Чл.15** (1) КС изпълнява решенията на Конгреса на АДС.

(2) КС обсъжда възникналите текущи важни и актуални проблемни въпроси и определя позицията на АДС в периода между два конгреса, като се съобразява с Устава и конгресните решения.

(3) КС обсъжда и оценява дейността на Председателския съвет.

(4) Изработва и приема правилник за дейността си.

(5) КС обсъжда изпълнението на бюджета на АДС за текущата година и проекта за бюджет за следващата година, подготвен и представен от ПС.

(6) КС подготвя всеки предстоящ Конгрес в това число проекта за дневен ред, проект на листата за ръководните и контролни органи, проекта за изменения и допълнения в Устава, проекторешенията и временни работни комисии, които се предлагат за обсъждане и приемане от Конгреса.

(7) Взема решение за промяна на адреса на управление и вписването му в регистъра на юридическите лица с нестопанска цел.

**Чл.16** В случаите, когато член на ПС или ЦКК прекрати членството си поради писмена оставка или поставяне под запрещение, или влязла в сила присъда „Лишаване от свобода”, или в случай на смърт КС взема решение за заместването му с някой от избраните на Конгрес резервни членове за ПС и ЦКК.

**Чл. 17** (1)По предложение на Председателя на АДС и/или ПС, КС взема решение:

1. КС възлага на избраните от Конгреса Заместник-председател и Секретари ресорните направления, за които те ще отговарят, организират и координират изпълнението на основните синдикални задачи, дейности и инициативи.
2. Взема решение за свикване на общо събрание на синдикална организация на АДС, разрешава конфликти между различни СО или между членове на СО и самата СО.
3. Взема решение за назначаване на проверка на дейността и финансирането на СО. Проверката може да бъде извършена от ЦКК или нарочно избрана комисия.
4. Взема решение за участие или за обявяване, прекратяване, отмяна на общонационални стачни и други протестни действия.
5. Приема позиции и становища на АДС по регионални и национални, синдикални въпроси.
6. Може да взема решения за създаване на фондове и утвърждава реда и начина за техните цели, формиране и разходване.
7. Приема за членове на АДС синдикални организации.
8. КС одобрява числения състав на щатните или нещатните сътрудници на АДС и бюджета за тях.
9. Взема решение за придобиване и разпореждане с дълготрайните активи на АДС.
10. Организира издаването на печатен орган вестник "АДС" или електронен вестник, при възможност веднъж на два месеца при осигурено финансиране.
11. Избира председателя и членовете на Националния стачен комитет.
12. Приема и изменя вътрешни за АДС правилници и наредби.
13. Взема решения по неуредени с този устав въпроси.

(2) Решенията на КС по т.2 и 3 от предходната алинея са задължителни за СО.

**ПРЕДСЕДАТЕЛСКИ СЪВЕТ**

**Чл.18** (1) Председателският съвет (ПС) е постоянно действащият колективен орган на АДС, който осъществява оперативно ръководство на цялостната синдикална дейност и решава текущи въпроси. Отчита и съгласува действията по изпълнение на задачите и инициативите си на поредните заседания на КС.

(2)ПС на АДС се състои от Председателя на АДС, Заместник- председателя на АДС и трима секретари.

(3) Членовете на ПС се избират на конгрес с мандат от 4 години. За Заместник- председател се избира един от избраните членове на ПС.

(3) Председателският съвет:

1. Изпълнява решенията на КС и Конгреса.
2. Изработва и приема правилник за дейността си.
3. Взема по компетентност решения относно всички текущи въпроси, засягащи дейността на АДС. Решенията се вземат с явно гласуване и обикновено мнозинство.
4. Решава дали да даде съгласие за уволнение на членове на синдикално ръководство в случаите по чл. 328, ал. 1, точки 2, 3, 5, 11 и чл. 330, ал. 2, т. 6 от Кодекса на труда.
5. Подготвя проект за дневния ред на КС.
6. Изготвя проектобюджета на АДС, който представя за обсъждане от КС.
7. Изготвя и утвърждава длъжностните характеристики на сътрудниците, когато има такива.
8. Определя експертите за изготвяне на становището на АДС по изпратените за съгласуване проекти на нормативни документи и членове за участие в комисии на Народното събрание и обществени съвети в държавната администрация.
9. Организира и провежда срещи с представители на държавната власт, административните органи, други синдикати и граждански формирования за взаимодействие и решаване на определени задачи, идеи и инициативи.

(4) Членовете на ПС осъществяват дейностите, възложени им със съответния ресор от КС.

**Чл.19** (1) Заседанията на ПС се свикват и ръководят от Председателя на АДС по негова инициатива, но не по-малко от два пъти в месеца. В случай на отсъствие на Председателя, заседанията се свикват и ръководят от Заместник -председателя. Председателят е длъжен да свика заседание на ПС и при писмено искане на двама от членовете му.

(2) Заседанията са редовни, ако на тях присъстват повече от половината от членовете на ПС.

(3)Допуска се по изключение, при отсъствие на даден член от ПС, на заседанието по уважителни и неотложни причини при вземане на решения да се отчита мнението и становището му по обсъжданите въпроси чрез осигуряване на двустранна телефонна или друга връзка, гарантираща неговата самоличност. Гласуването по този начин се удостоверява в протокола.

(4) ПС може да взема решения и без да провежда заседание, ако протоколът с взетите решения бъде подписан без забележки и възражения от всички членове на ПС.

(5) За всяко заседание на ПС се води протокол, който се подписва от протоколист и водещия заседанието, които отговарят за верността на съдържанието му. Неразделна част от протокола е списъка на присъстващите. Протоколите се съхраняват в архива на АДС и се завеждат в специален регистър. При поискване всяка организация може да получи копие от протокола.

**ПРЕДСЕДАТЕЛ НА АДС**

**Чл.20 (1)** Председателят на АДС представлява синдиката пред всички държавни, общински и съдебни органи и пред други организации и лица и има следните функции:

1. Свиква и ръководи заседанията на ПС и КС;

2. Подписва всички официални документи на АДС;

3. Възлага синдикални задачи на членовете на ПС и на сътрудниците в АДС, като контролира цялостно дейността им;

4. Контролира изпълнението на бюджета на АДС, упражнява постоянен контрол върху наличните парични средства и притежаваното имущество на АДС;

5. Сключва и прекратява трудови или граждански договори със сътрудниците на АДС, определя размера на трудовите им възнаграждения и контролира изпълнението на работата им.

6. Прави мотивирани предложения до ПС, КС и Конгреса в предвидените в устава случаи;

7. Отчита дейността на ПС и КС пред Конгреса.

(2) Конгресът избира Председателят на АДС с мандат от 4 години.

**Чл.21** (1) При налагащи се временни отсъствия на Председателя на АДС, неговите функции се изпълняват от Заместник -председателя с изрично писмено пълномощно.

(2) В случай на предсрочно прекратяване на правомощията на Председателя, Заместник- председателят встъпва в правата на Председател до предстоящия годишен конгрес.

**Чл.22** Заместник-председателят отговаря за правилното и надеждно съхранение на печата и на оригиналните синдикални документи и протоколи в архива на АДС. Той организира и участва в своевременното изготвяне на протоколите и работните документи от заседания на КС и ПС и Конгреси на АДС.

**ЦЕНТРАЛНА КОНТРОЛНА КОМИСИЯ**

**Чл.23** (1) ЦКК е орган за постоянен контрол върху правилното прилагане и спазване на Устава на АДС, както и за съхранението, движението и отчетността на финансовите и материални средства на Сдружението във всички негови синдикални организации.

(2) ЦКК се състои от председател и двама члена избрани на конгрес с мандат от 4 години.

(3) ЦКК изработва правилник за дейността си и се отчита текущо на редовните заседания на КС и цялостно за мандата пред Конгреса на АДС. ЦКК изготвя отчет за финансовото състояние на АДС, който докладва до м. март на текущата година пред КС.

(4)ЦКК контролира редовността за отчисленията на членския внос от всички колективни и индивидуални членове на АДС и има права да внася предложения пред КС за изключване на нередовните, които нарушават Устава на АДС, както и да се произнася по всички жалби, с които са сезирани.

(5) ЦКК решава възникнали организационни спорове между различни самостоятелни структури на АДС в съответствие с Устава на АДС и изготвя мотивирано предложение до КС за вземане на решение.

(6) При възникнали организационни и финансови конфликтни ситуации в структурите на АДС, КС и ПС информират ЦКК за срочни проверки на обстоятелствата. ЦКК докладват резултатите от проверките на Конгреса за вземане на решения.

**Чл.24** Централната контролна комисия:

1. Планира, ръководи и провежда вътрешния финансов контрол на АДС.
2. Извършва текущ контрол за спазването на принципите, правата и задълженията по Устава на АДС, изпълнението на решенията на Конгреса, КС и ПС и документацията за постъпленията и отчисленията на членския внос.
3. Изготвя мотивирани предложения до КС за търсене на имуществена отговорност на отделни членове или синдикални организации при нарушение на финансовата дисциплина или устава.
4. Инициира проверки в синдикалните организации на АДС

**ОГРАНИЧЕНИЯ ЗА ИЗБОР**

**Чл.25.** (1) В ръководните, изборните и контролни органи на АДС не могат да бъдат избирани

1. Заемащи ръководни длъжности в политически партии, коалиции, съюзи и движения;

2. Лица осъждани за умишлени престъпления наказуеми с „лишаване от свобода”.

(2) В ръководните, изборните и контролните органи на АДС не могат да бъдат избирани лица, които членуват в АДС по-малко от една година.

**Чл.26** В ръководните и контролни органи на АДС не се допускат да участват сдружения и юридически лица, за които е в сила забраната по параграф 5 от Преходните и заключителни разпоредби на ЗЮЛНЦ, както и на физически лица, осъдени за престъпления от общ характер, ако не са били реабилитирани. Тези изисквания се декларират писмено от кандидатите. Също така новоизбраните лица в ръководните и контролни органи на АДС, както и следва да представят копие от заверен документ, изискуем съгласно чл.31,ал.1, т.т.1 и 2, както и ал.2 и 4 от „Закона за достъп и разкриване на документите и за обявяване на принадлежност на български граждани към ДС и разузнавателните служби на БНС.” Ако до шест месеца не се представи такъв документ КС следва да анулира избора на лицето (-ата) и да го замести с лице от резервите на съответния орган.

**ФОНДОВЕ И ИМУЩЕСТВО**

**Чл.27** Имуществото на АДС се състои от пари по сметки в банки, застрахователни полици, ценни книжа, вещи и вещни права, права на ползване, права на интелектуална собственост и други допустими от закона.

**Чл.28** Фондовете на АДС се набират от:

1. Членски внос, събиран ежемесечно от членовете на АДС;

2. Дарения, спонсорство и завещания от физически и юридически лица от страната и чужбина;

3. Други източници, разрешени от законите.

**Чл.29** Фондовете се формират, насочват и разходват с решение на КС при обсъждане и приемане бюджета на АДС и в съответствие с този Устав.

**Чл.30** Текущите разходи на средства за издръжка на платените служители, хонорари на експерти, командировъчни, вътрешни услуги, социални, консумативи и други се разходват с решение на Председателя на АДС в съответствие с утвърдения бюджет на АДС и Наредбата по чл. 5, ал. 2 от този устав.

**Чл.31** Текущите отчети за финансовата дейност на АДС се докладват ежемесечно пред ПС и тримесечно и годишно пред КС.

**Чл.32** Членовете на управителните и контролните органи носят пълна финансова, имуществена и наказателна отговорност за правилното съхранение, използване и отчетност на финансовите средства и имущество на АДС.

**ПРЕКРАТЯВАНЕ И ЛИКВИДАЦИЯ**

**Чл.33** АДС се прекратява:

1. С решение на Конгреса;

2. С решение на съда в случаите, посочени в чл.13, ал.1, т.3 от ЗЮЛНЦ.

**Чл.34** При прекратяване на Сдружението се извършва ликвидация, за което се прилагат разпоредбите на действащото законодателство.

**Чл.35** При случай на преобразуване в друго юридическо лице с нестопанска цел, активите и пасивите на Сдружението се поемат от правоприемника му.

**ДОПЪЛНИТЕЛНИ РАЗПОРЕДБИ**

**Чл.36** (1) Всеки член на АДС, когато е заинтересован или засегнат от Решенията на КС, ПС и ЦКК, може да поиска писмено преразглеждането на съответното решение.

(2) Всички решения на Конгреса, на КС и на ПС могат да бъдат обжалвани пред ЦКК от заинтересованите лица или пред съда по реда на ЗЮЛНЦ.

**Чл.37** По смисъла на този Устав значението на понятието:

1. „случай на неразрешими проблеми в организацията” означава такъв случай, при който в организацията не може да се стигне до решение, което спорещите страни да приемат.
2. „физическо лице” – лице (човек) навършило пълнолетие.
3. „юридическо лице” – организация от лица вписана в регистъра на юридическите лица с нестопанска цел.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Всички неуредени с този Устав положения се уреждат в съответствие с: действащото законодателство и нормативна уредба в страната, Разпоредбите на Европейската Социална харта /ревизирана/, Конвенциите на МОТ, ратифицирани от Р.България, Конституцията на ITUC, както и всички решения на ръководните и контролни органи на АДС”.

**§ 2.** В срок от една година от приемането на този Устав, КС трябва да утвърди наредбите и правилниците по този устав.

**§ 3.** Този устав е приет на ІХ извънреден конгрес проведен съгласно определение на съда №7704/07.07.2014г. по т.д.№381/2012г. по описа на СГС и отменя Устава от 1993г. и изм. му до 2012г..

Председател на АДС:Даниела Драганова